
Styret i KFS har vært samlet totalt ni ganger i løpet av 2019.
Ved siden av styret har Jan Solland og A-lagstrenerne Trygve By og David Lundström, B-lagstrener Marius Veiby og C-lagets Thomas Ingebretsen bidratt i den daglige driften av KFS, klubben som helhet og driften av anlegget. Svein Poverud og resten av A-lagets venner har også vært sterkt delaktige i arbeidet med banen og rydding av krattene rundt den. Som i de foregående tiårene har dugnadsånden deres vært uvurderlig for klubben, noe vi er dypt takknemlige for. Videre ønsker styret å takke Astri Svendsen og Vigdis Solland for hjelp i forbindelse med seriekamper, samt hovedsponsor Meny Kringsjå ved Erik Fjeld, som år etter år bidrar til å skape et sunt og godt fotballmiljø på Korsvoll.

I 2019 hadde senioravdelingen omtrent 200 fotballspillende medlemmer fordelt på 11er-lag i 4., 6., 7. divisjon og i oldboys-serien, to seniorlag i 7er-serien, ett oldgirls 7er-lag og to veteranlag, også de på 7er. 

Sesongen som gikk vil først og fremst huskes for at A-laget dessverre rykket videre ned til 5. divisjon. Dette er selvsagt et godt stykke unna de ambisjonene som ble lagt etter sesongslutt 2018, for nedrykket fra 3. divisjon åpnet for en restart av hele A-lagssatsingen og et tettere samarbeid mellom KFS og KFY. Flere meritterte spillere forlot beklageligvis klubben i vintermånedene, men de nye trenerne, Trygve By og David Lundström, fikk stablet et friskt og ungt mannskap på beina, og flere G16- og G17-spillere, som Nikolai Kvello Etholm, Tobias Mattson og Benjamin Edvardsen, fikk mye verdifull kamptrening.

2019-sesongen åpnet godt, og en stund var A-laget involvert i tetkampen. Da sommerferien kom hadde A-laget fortsatt kontakt med medaljestriden, men etter å ha slått laget som til slutt vant serien, Nesodden, noe ingen andre lag maktet, fulgte en aldeles forferdelig høstsesong. A-laget stupte nedover tabellen. Hele seks kamper endte i knepne ettmålstap, og mer enn en gang ble det avgjørende målet satt inn i sluttminuttene. Den totale fangsten etter sommeren ble på stusselige ett poeng. 

Grunnet den akseptable vårsesongen hadde A-laget muligheten til å berge plassen helt frem til siste runde, også på grunn av mulig hjelp fra lag i andre avdelinger, men med 1-4 for Oppsal 2 i siste runde ble det klart at Korsvoll blir å finne i 5. divisjon i 2020.

Både Trygve By og David Lundström trakk seg fra sine verv etter serieslutt. Styret ønsker å takke dem for god innsats, for til tross for at det ble nedrykk, er det ikke til å legge skjul på at arbeidsvilkårene deres var vanskelige. Kjernen i 2018-laget forsvant etter nedrykket fra 3. divisjon, og enkelte nøkkelspillere trakk seg nærmere sommeren og etter hvert som tapene kom. Samtidig rammet langtidsskader flere andre viktige brikker i laget, som Lundström selv. By har for øvrig nå valgt å ta steget vekk fra innbytterbenken og ut på banen. I disse dager er han i ferd med å bli dommer, noe som er viktig for Korsvoll, da mangelen på klubbdommere resulterer i en stor utgift for klubben hvert år.

A-lagets nedrykk gjør at avstanden mellom de tre seniorlagene i ligasystemet aldri har vært så liten som nå. B-laget spiller fortsatt i 6. divisjon. Trener Marius Veiby la om satsingen foran 2019-sesongen, og gjennom klubbens kanaler og sosiale medier ble det annonsert at de ikke lenger skulle være et kompislag, men et satsingslag. Flere spillere gikk over til 7er-fotball, mens enkelte nykommere ble hentet inn, samtidig som dialogen med A-lagsreservene og juniorlaget ble styrket. Store deler av oppkjøringen ble spolert av dårlige baneforhold, og en stund kjempet B-laget i bunnen av tabellen. En sterk avslutning gjorde at de til slutt sikret plassen med fem poengs margin og kapret 6. plassen. 

I divisjonen under fulgte C-laget opp opprykket i 2018 med nok en solid sesong. I den tøffeste av de tre 7. divisjonsavdelingene var de med i gullkampen, og i august ble Christian Poppe hentet tilbake til klubben, noe som ble behørig markert i sosiale medier og under kampene på Korsvollbanen, der både Korsfarere og Minikorsfarere fikk uttrykke sin store begeistring for angriperen. Seriespillet ble til slutt noe amputert etter at to lag trakk seg, og C-laget endte på en sterk 2. plass. I en normal sesong ville det holdt til opprykk (C-laget ville vel å merke bare kunnet gått opp om B-laget hadde rykket opp), men grunnet omlegging av 4. divisjon, var det i 2019 omspill mellom seriemesterne om opprykksplassene. 

I 7er-fotballen gikk det noe tråere for KFS’ lag. Førstelaget har kommet seg helt opp på øverste kretsnivå; 1. divisjon, men 2019 ble en hard sesong. Espen Risholms og hans menn endte på nedrykksplass, tre poeng unna trygg grunn. To hakk lenger ned fikk et nystartet 7er-lag med en rekke lokale spillere født tidlig på 90-tallet sin debut i seriesystemet under ledelse av Bjørn Runge. De spilte i 3. divisjon og havnet i likhet med førstelaget nest sist.

Oldboys er fortsatt den største gruppen i KFS, og etter at ungguttene fra G81 og G83 spilte M33s 11er-lag opp fra 2. divisjon i 2018, var det i 2019 duket for 1. divisjonsspill. M33 måtte slite langt mer for poengene i 1. divisjon. Heldigvis er det fortsatt såpass mye talent i denne gruppen at nedrykk aldri virket som et reelt alternativ. Det ble to sure derbytap for Kjelsås, men viktige seiere over Lommedalen og Oppegård sørget for at de rutinerte herrene ikke havnet under streken. 

Klubbens eldste aktive spillere koser seg på 7er-banen i veteranklassene. M40 ble nummer fem i en jevn 2. divisjonsavdeling, ett poeng foran naborival Lyn, mens M48 sto for 2019s sterkeste prestasjon i KFS, da de sikret gullet i sin 2. divisjonsavdeling. Laget startet forsiktig med to poeng på de tre første kampene, men i fjerde serierunde slo de til med 13-3 over Vestli, og siden så de seg aldri tilbake. De spillende trenerne Johan Baade-Mathiesen og Arnfinn Helleve ledet den rutinerte troppen til storseiere som 11-1 over Bygdø Monolitten og 10-6 over Sandaker, og plutselig var de involvert i en intens gullkamp mot Ellingsrud og Nesodden.

I juni tapte riktignok M48 0-1 for Gjelleråsen, men tapet ble revansjert etter alle kunstens regler på Korsvollbanen i oktober, da det tilreisende laget ble sendt hjem med 19 baklengsmål i kampen som i praksis sikret de blåkledde seriegullet på grunn av målforskjell. 

Etter 18 spilte kamper sto M48 igjen med 124-56 i målforskjell og 41 poeng, henholdsvis tre og fire poeng mer enn de nærmeste utfordrerne. Ved siden av årevis med målrettet trening, skyldes nok suksessen først og fremst at trenerne rår over en tropp bestående av flere spillere med utpregede goalgetteregenskaper. Disse ferdighetene blir tilsynelatende attpåtil bare bedre og bedre med årene, for flere M48-spillere noterte seg for mer enn et tosifret antall mål i 2019 (tall fra fotball.no) – Pål Anders Ullevålseter (20), Jørn Johansen (15), Thomas Hellsten (14), Atle Ryssmo (12), Frode Søbstad (10). Samtidig er rutinerte Bernt Haugen og keeper Eddy Andre Bjørnstad fortsatt til å stole på helt bakerst. Styret gratulerer M48 med gullet og håper de kan fortsette fremgangen og utviklingen også i 2020!

Mette Liens K35-lag i 7er-serien spilte hele 22 kamper i sin oldgirls-liga. De havnet fem poeng unna en plass på øvre halvdel. 

Ellers har KFS arrangert fotballskoler to uker i sommerferien i 2019. Dette er viktig også i fortsettelsen om vi skal klare å etablere et enda sterkere bånd mellom de yngre og eldre i klubben. Øktene har tidvis vært mer lekbaserte sammenlignet med KA, men alt gjøres i henhold til kravene og øvelsesbanken Tine viser til, og vi har valgt å søke om å være en del av Tine-systemet også i 2020, da det også gir goder som t-skjorter og melk til deltagerne. I 2020 har vi koblet på sportslig leder Andreas Aarnes, slik at opplegget forhåpentlig kan bli enda bedre denne sommeren.

Utenfor banen har styret bidratt i kampen mot fotballvold. VG hadde høsten 2019 en reportasjeserie om vold i fotballen, noe også Korsvoll-spillere har vært utsatt for. og styreleder Mathias Falch bidro som grasrotstemmer i kampen for å få NFF til å endre regelverket. 26. februar i år la NFF frem konkrete tiltak som blant annet går ut på å skjerpe straffene og gjøre det enklere å politianmelde volden.

Økonomisk har 2019 vært et greit år for KFS, men den store utfordringen har vært mangel på oversikt. Klubbkontorets økonomiansvarlige har for eksempel oversett en rekke større fakturaer og dommerregninger, dobbeltbetalt andre, samt droppet å fakturere sponsor Meny Kringsjå. Styret ser meget alvorlig på dette, og er takknemlige for at både Lars Paulsen og Dag Ingvaldsen har bidratt i opprydningen. I skrivende stund har verken Meny-fakturaen blitt sendt eller de siste regningene fra 2019 blitt betalt, men vi håper at dette går i orden innen påske. Grunnet nedrykket til 5. divisjon vil A-lagets kostnader bli noe lavere i 2020, ellers befinner de resterende lagene seg på samme kostnadsnivå som i 2019. 

Avslutningsvis ønsker vi å se videre mot sesongen vi har foran oss. Foran 2020 er Petter Solland hentet tilbake som hovedtrener for A-laget. Han får med seg Terje Pedersen og Jan Solland i støtteapparatet, mens medtrener Abdelghani «Ghani» Lahmami vil hjelpe til på feltet og med kontakten inn mot KFY. Forholdene minner på enkelte områder om situasjonen like etter årtusenskiftet, da unggutter fra G83 og G86 etter hvert kom opp og bidro til å spille A-laget helt opp i 2. divisjon, og selv om vi nå er på nivå seks, har vi tro på at de tidligere nevnte talentene som ble født rundt denne oppturen, kan bidra til å få Korsvoll ett til to hakk lenger opp i divisjonssystemet.

Grunnet omlegging til to avdelinger per divisjon vil det riktignok bli tøft for både A-, B- og C-laget i 2020. A-laget må bli blant de seks beste i sin avdeling for ikke å rykke ned, mens B-laget må kjempe seg inn blant de ti beste av de totalt 30 lagene i 6. divisjon for å stå på sitt nivå. C-laget er utrolig nok nødt til å vinne sin avdeling for ikke å rykke ned. Lagene er avhengige av hverandres resultater når det kommer til opp- og nedrykk, og går et lag ned, dyttes lagene under også ned, uavhengig av resultat. Om B-laget vinner sin avdeling, må A-laget også vinne sin for at de skal kunne gå opp. C-laget kan uansett ikke rykke opp, da ingen lag får rykke opp fra 7. divisjon i 2020. 

